**Informatīvais ziņojums**

**“Par priekšlikumiem novadu pašvaldību komisiju darbības finanšu izdevumu atlīdzināšanai”**

Informatīvais ziņojums sagatavots saskaņā ar Ministru kabineta 2018. gada 23. janvāra sēdes protokola Nr.5 1.§, kurā Zemkopības ministrijai uzdots sadarbībā ar iesaistītajām institūcijām un nevalstiskām organizācijām atkārtoti izvērtēt piedāvāto risinājumu novadu pašvaldību komisiju darbības finanšu izdevumu atlīdzināšanai, sagatavot attiecīgu priekšlikumu un iesniegt izskatīšanai Ministru kabineta sēdē.

1. **Situācijas raksturojums.**

Saskaņā ar Ministru kabineta 2014. gada 2. decembra noteikumu Nr. 748 “Noteikumi par darījumiem ar lauksaimniecības zemi” 14. un 15. punktu novadu pašvaldību komisiju darbības finanšu izdevumus sedz Vides aizsardzības un reģionālās attīstības ministrija no tai attiecīgajam gadam piešķirtajiem budžeta līdzekļiem līdz 10 tūkstošiem EUR gadā. Valsts budžeta līdzekļus novadu pašvaldību komisiju darbības finanšu izdevumu segšanai pašvaldībām pārskaita Vides aizsardzības un reģionālās attīstības ministrija saskaņā ar Ministru kabineta rīkojumu par finansējuma sadalījumu starp pašvaldībām, pamatojoties uz Zemkopības ministrijas apkopoto un sagatavoto informāciju. Šim nolūkam novadu pašvaldības reizi gadā līdz 15. oktobrim sagatavo un iesniedz Zemkopības ministrijā informāciju par to administrēto darījumu skaitu, kuri attiecas uz lauksaimniecības zemi likuma “Par zemes privatizāciju lauku apvidos” 28.1 panta pirmās daļas izpratnē (turpmāk - lauksaimniecības zeme), kā arī saistībā ar tiem nosūtīto vēstuļu skaitu un izdevumus apliecinošo dokumentu kopijas. Gada ceturtā ceturkšņa novadu pašvaldību komisiju darbības finanšu izdevumus atlīdzina no nākamajā saimnieciskajā gadā šim mērķim piešķirtajiem valsts budžeta līdzekļiem.

Kopš 2014. gada novadu pašvaldībām atlīdzināti izdevumi šādā apmērā:

* Ar Ministru kabineta 2015. gada 11. decembra (prot. Nr.66 45.§) rīkojumu Nr. 785 “Par novadu pašvaldību komisiju darbības finanšu izdevumu atlīdzību par 2014. un 2015. gadu” novadu pašvaldībām atlīdzināti izdevumi 105,33 EUR apmērā;
* Ar Ministru kabineta 2016. gada 13. decembra (prot. Nr.68 51.§) rīkojumu Nr. 766 “Par novadu pašvaldību komisiju darbības finanšu izdevumu atlīdzību par 2016. gadu” novadu pašvaldībām atlīdzināti izdevumi 58,75 EUR apmērā;
* Ar Ministru kabineta 2017. gada 13. decembra (prot. Nr.61 56.§) rīkojumu Nr. 752 “Par novadu pašvaldību komisiju darbības finanšu izdevumu atlīdzību par 2017. gadu” novadu pašvaldībām atlīdzināti izdevumi 38,39 EUR apmērā.

|  |  |  |  |
| --- | --- | --- | --- |
|  | Pašvaldībām atlīdzinātie izdevumi no valsts budžeta | Pašvaldību izskatīto darījumu skaits | Pašvaldību nosūtīto vēstuļu skaits |
| 2014 - 2015. gads | 105,33 | 826 | 74 |
| 2016. gads | 58,75 | 687 | 42 |
| 2017. gads | 38,39 | 716 | 28 |
| **Kopā:** | **209,42** | **23 87** | **144** |

Ministru kabineta rīkojuma projekts "Par novadu pašvaldību komisiju darbības finanšu izdevumu atlīdzību par 2018. gadu" izsludināts 2019. gada 18. aprīļa Valsts sekretāru sanāksmē (prot.Nr.15 22.§, VSS-332) un paredz atlīdzināt novadu pašvaldībām izdevumus 6,95 EUR apmērā.

No Latvijas Pašvaldību savienības apkopotās informācijas sadalījumā pa lauksaimniecības zemju darījumu administrēšanas izmaksām pa novadiem (skat. pielikumu) secināms, ka patiesie komisiju izdevumi laika periodā no 2014. gada 1. novembra līdz 2018.  gada 15. oktobrim visās pašvaldībās kopumā veidoja 388714,25 EUR, bet viena darījuma vidējās izmaksas sastādīja 27,89 EUR. Minētajā laika periodā pavisam kopā administrēti 13 938 darījumi ar lauksaimniecības zemi. Pašvaldību lauksaimniecības zemju darījumu administrēšanas reālās izmaksas veido: darba samaksa komisijas locekļiem un citiem iesaistītajiem darbiniekiem, kancelejas un transporta izdevumi, kā arī elektroniskā paraksta izdevumi.

|  |  |  |
| --- | --- | --- |
| **Darījumu skaits novadu pašvaldībās kopā**  **laika periodā no 01.11.2014 - 15.10.2018** | **Izlietotais finansējums**  **novadu pašvaldībās kopā laika periodā no 01.11.2014 - 15.10.2018**  **EUR** | **Viena darījuma vidējās izmaksas EUR** |
| 13938 | 388714,25 | 27,89 |

No Latvijas Pašvaldību savienības apkopotās informācijas secināms, ka aizvadīto gadu griezumā (2014.-2018.g.) vidējais vienā kalendārajā gadā izskatāmo darījumu ar lauksaimniecības zemēm apmērs valstī kopumā ir vidēji 3484 darījumi.

Finanšu ministrijas sagatavotajā informatīvajā ziņojumā “Par priekšlikumiem novadu pašvaldību komisiju darbībasfinanšu izdevumu atlīdzināšanai” (TA-1594) Finanšu ministrijas priekšlikumi Ministru kabineta komitejas 2017. gada 14. augusta sēdē (MKK prot. Nr. 24 1.§) tika noraidīti. Priekšlikumi paredzēja ka:

* Novadu pašvaldības komisiju darbības izmaksu kompensēšanai nepieciešamo informāciju iesniedz Vides aizsardzības un reģionālās attīstības ministrijai;
* Vides aizsardzības un reģionālās attīstības ministrija izvērtē novadu pašvaldību iesniegto informāciju un aprēķina kompensējamo summu katrai novada pašvaldībai līdz 2 *euro* par katru pašvaldības administrēto darījumu, nepārsniedzot šim mērķim Vides aizsardzības un reģionālās attīstības ministrijai budžetā paredzētos līdzekļus 10 000 *euro* apmērā;
* Vides aizsardzības un reģionālās attīstības ministrija atbilstoši vides aizsardzības un reģionālās attīstības ministra rīkojumam pārskaita novadu pašvaldībām aprēķināto kompensējamo summu, lēmumu pieņemšanā neiesaistot Ministru kabinetu.

Finanšu ministrija uzskatīja, ka, ņemot vērā valsts budžeta ierobežotās iespējas, papildu līdzekļu piešķiršana no valsts budžeta, lai novadu pašvaldību komisijām segtu visus ar lauksaimniecības darījumu uzraudzību saistītos izdevumus, kas pamatā ir saistīti ar pakalpojumu sniegšanu saimnieciskā darījuma veicējiem un pārsniedz šim mērķim paredzētos valsts budžeta līdzekļus vairākas reizes, nav iespējama.

**2. Iespējamie risinājumi**

Ņemot vērā, ka minētais situācijas risinājums 2017. gadā tika noraidīts un nepastāv iespēja piešķirt papildu valsts budžeta finansējumu, kā arī palielināt apmaksājamo pozīciju skaitu, kā situācijas iespējamie risinājumi būtu apsverami divi varianti.

**I variants**

Ieviest jaunu valsts nodevu 30 EUR apmērā. Likums “Par nodokļiem un nodevām” nosaka nodokļu un nodevu veidus un reglamentē nodokļu un nodevu noteikšanas kārtību, to iekasēšanu un piedziņu, nodokļu un nodevu maksātāju un nodokļu un nodevu administrācijas tiesības, pienākumus un atbildību, nodokļu maksātāju reģistrācijas kārtību, nodokļu un nodevu jautājumos pieņemto lēmumu apstrīdēšanas un pārsūdzēšanas kārtību, kā arī Valsts ieņēmumu dienesta un kredītinformācijas biroja papildu pienākumus fizisko personu datu apstrādē, ja tiek sniegta informācija par fiziskās personas ienākumiem.Likuma “Par nodokļiem un nodevām” 1. panta pirmās daļas 2. punkts nosaka, ka valsts nodeva ir obligāts maksājums valsts budžetā vai šajā likumā noteiktajos gadījumos pašvaldības budžetā par valsts vai pašvaldības institūcijas veicamo darbību, kas izriet no šīs institūcijas funkcijām.

Valsts nodeva būtu ieviešama ar nosacījumu, ka šādi izdevumi lauksaimniecības zemes ieguvējam tiek atlīdzināti, piemēram, caur valsts nodevas samazinājumu 1% apmērā par lauksaimniecības zemes īpašuma tiesību ierakstīšanu zemesgrāmatā.

Ministru kabineta 2009. gada 27. oktobra noteikumu Nr. 1250 “Noteikumi par valsts nodevu par īpašuma tiesību un ķīlas tiesību nostiprināšanu zemesgrāmatā” 5.1., 5.2., 5.3. un 8.6. apakšpunkts nosaka, ka patlaban valsts nodeva par īpašuma tiesību nostiprināšanu zemesgrāmatā par zemes īpašuma atsavināšanu uz līguma pamata ir 2 % no nekustamā īpašuma vērtības vai kadastrālās vērtības, atkarībā kura no abām ir augstāka, vai 3% no nekustamā īpašuma vērtības dāvinājuma gadījumā.

Šā risinājuma varianta īstenošanai:

1. ikgadēji Latvijas pašvaldību budžetu ieņēmumi valstī kopumā no iekasētās valsts nodevas provizoriski veidotu 104 535 EUR [[1]](#footnote-1);
2. potenciāli neiegūtos ieņēmumus valsts budžetā, samazinot valsts nodevu par nekustamā īpašuma ierakstīšanu zemesgrāmatā, ir apgrūtinoši aprēķināt, jo valstī trūkst statistikas par vidējo viena darījuma ar lauksaimniecības zemi apmēru hektāros. Ja pieņemam, ka vidējais viena darījuma apmērs hektāros ir 10 ha, tad potenciālā ietekme uz valsts budžeta ieņēmumiem (kā neiegūts ieņēmums) varētu būt 241 023 EUR.[[2]](#footnote-2)

Šā risinājuma variantā nepieciešami grozījumi šādos normatīvajos aktos:

1. likumā “Par zemes privatizāciju lauku apvidos”;
2. Ministru kabineta 2014. gada 2. decembra noteikumos Nr. 748 “Noteikumi par darījumiem ar lauksaimniecības zemi”;
3. Ministru kabineta 2009. gada 27. oktobra noteikumos Nr. 1250 “Noteikumi par valsts nodevu par īpašuma tiesību un ķīlas tiesību nostiprināšanu zemesgrāmatā”.

Institūcijas, kas tiktu iesaistītas šā risinājuma varianta īstenošanā ir Zemkopības ministrija, Finanšu ministrija, Tieslietu ministrija, Zemesgrāmatu nodaļas un novadu pašvaldības.

**II variants**

Noteikt, ka 30 EUR par viena darījuma izskatīšanu ar lauksaimniecības zemi valsts atlīdzina pašvaldībām no ieņēmumiem valsts budžetā, kurus veido ieņēmumi no valsts nodevas iekasēšanas par īpašuma tiesību nostiprināšanu zemesgrāmatā. Par darījuma izskatīšanu būtu uzskatāms fakts, ka pašvaldība ir pieņēmusi likuma “Par zemes privatizāciju lauku apvidos”30.1 panta ceturtajā daļā minēto lēmumu par piekrišanu lauksaimniecības zemes iegūšanai un attiecīgais nekustamais īpašums ir nostiprināts zemesgrāmatā uz ieguvēja vārda.

Ministru kabineta 2009. gada 27. oktobra noteikumu Nr. 1250 “Noteikumi par valsts nodevu par īpašuma tiesību un ķīlas tiesību nostiprināšanu zemesgrāmatā” 5.1., 5.2., 5.3. un 8.6. apakšpunkts nosaka, ka patlaban valsts nodeva par īpašuma tiesību nostiprināšanu zemesgrāmatā par zemes īpašuma atsavināšanu uz līguma pamata ir 2 % no nekustamā īpašuma vērtības vai kadastrālās vērtības, atkarībā kura no abām ir augstāka, vai 3% no nekustamā īpašuma vērtības dāvinājuma gadījumā.

Šā risinājuma varianta īstenošanai:

1. ikgadēji Latvijas pašvaldību budžetu ieņēmumi valstī kopumā provizoriski veidotu 104 535 EUR [[3]](#footnote-3);
2. potenciāli neiegūtos ieņēmumus valsts budžetā, samazinot valsts nodevu par nekustamā īpašuma ierakstīšanu zemesgrāmatā, ir apgrūtinoši aprēķināt, jo valstī trūkst statistikas par vidējo viena darījuma ar lauksaimniecības zemi apmēru hektāros. Ja pieņemam, ka vidējais viena darījuma apmērs hektāros ir 10 ha, tad potenciālā ietekme uz valsts budžeta ieņēmumiem (kā neiegūts ieņēmums) varētu būt 104 535 EUR[[4]](#footnote-4).

Šā risinājuma variantā nepieciešami grozījumi Ministru kabineta 2014. gada 2.  decembra noteikumos Nr. 748 “Noteikumi par darījumiem ar lauksaimniecības zemi”.

Institūcijas, kas tiktu iesaistītas šā risinājuma varianta īstenošanā ir Zemkopības ministrija, Finanšu ministrija, Tieslietu ministrija, Valsts kase, Zemesgrāmatu nodaļas un novadu pašvaldības.

**3. Secinājums un priekšlikums tālākai rīcībai**

Esošais finanšu izdevumu atlīdzināšanas mehānisms novadu pašvaldībām par darījumu ar lauksaimniecības zemēm administrēšanu nesedz patiesos novadu pašvaldību izdevumus.

Tādēļ **Zemkopības ministrija uzskata, ka atbalstāms šā ziņojuma II variantā piedāvātais risinājums kā lietderīgākais un valstij finansiāli izdevīgākais.** Tas paredz noteikt, ka 30 EUR par viena darījuma izskatīšanu ar lauksaimniecības zemi valsts pašvaldībām atlīdzina no ieņēmumiem valsts budžetā, kurus veido ieņēmumi no valsts nodevas iekasēšanas par īpašuma tiesību nostiprināšanu zemesgrāmatā. Ar nosacījumu, ka par darījuma izskatīšanu uzskatāms fakts, ka pašvaldība ir pieņēmusi likuma “Par zemes privatizāciju lauku apvidos”30.1 panta ceturtajā daļā minēto lēmumu par piekrišanu lauksaimniecības zemes iegūšanai un attiecīgais nekustamais īpašums ir nostiprināts zemesgrāmatā uz ieguvēja vārda.

Zemkopības ministrs K.Gerhards

1. Aprēķinam izmantoti Latvijas Pašvaldību savienības apkopotie dati par vidējo darījumu skaitu vienā kalendārajā gadā par periodu no 01.11.2014 - 15.10.2018 (skat. pielikumu) [↑](#footnote-ref-1)
2. Aprēķinam izmantoti dati par vidējām 1 ha darījuma cenām valstī un zemes darījumu kopplatību 2018.gadā. Avots: [*http://news.lv/Latvijas\_Avize/2019/03/08/tirgu-trukst-zemes*](http://news.lv/Latvijas_Avize/2019/03/08/tirgu-trukst-zemes) [↑](#footnote-ref-2)
3. Aprēķinam izmantoti Latvijas Pašvaldību savienības apkopotie dati par vidējo darījumu skaitu vienā kalendārajā gadā par periodu no 01.11.2014 - 15.10.2018 (skat. pielikumu) [↑](#footnote-ref-3)
4. Aprēķinam izmantoti dati par vidējām 1 ha darījuma cenām valstī un zemes darījumu kopplatību 2018.gadā. Avots: [*http://news.lv/Latvijas\_Avize/2019/03/08/tirgu-trukst-zemes*](http://news.lv/Latvijas_Avize/2019/03/08/tirgu-trukst-zemes) [↑](#footnote-ref-4)